Packham se dogter sê pa is ‘goedhartige man’Rob Packham in die hof. Sy familie sit agter hom. (Foto: Armand Hough/African News Agency) Die 28-jarige dogter van die veroordeelde moordenaar, Rob Packham, het Woensdag aan die Wes-Kaapse hooggeregshof gesê haar pa is ŉ gawe en goedhartige man wat nog altyd vir sy familie gesorg het en nooit gewelddadig of aggressief teenoor hulle opgetree het nie. Kerry Meyer het ter versagting van vonnis getuig in die hofverrigtinge teen haar pa wat vroeër vandeesweek skuldig bevind is aan die moord op sy vrou, Gill Packham. Meyer het by die hof gesmeek om haar pa nie “vir ewig” agter tralies te sit nie, omdat sy wil hê hy moet daar wees wanneer sy en haar 26-jarige suster, Nicola, eendag kinders kry. Meyer het haar gesin as naby aan mekaar bestempel. Sy het gesê haar ouers het ŉ normale huwelik met die gewone goeie en slegte tye gehad, hoewel haar pa se ontrouheid haar ma baie woede en hartseer besorg het. Meyer, wat as ŉ onderwyseres in Brittanje werk, het gesê sy kon nog altyd na haar pa toe gaan vir raad en dat hy haar altyd sou help waar hy kon. Packham kon nie in Desember verlede jaar haar troue bywoon nie, omdat sy borgtog teruggetrek is nadat hy sy borgtogvoorwaardes verbreek het. Meyer het aan die hof gesê sy is platgeslaan deur haar ma se dood. “Sy was ŉ warm, liefdevolle, prettige en vriendelike vrou en dit was altyd maklik om met haar te praat.” Sy sê sy het elke dag met haar ma gesels, hoewel sy al die afgelope twee jaar in die Verenigde Koninkryk woon. Regter Elize Steyn het Meyer gevra oor haar ma se verhouding met haar vier susters. Meyer het geantwoord dat sy van almal vervreem was, behalwe die jongste suster wat in Nederland woon, maar dat sy die afgelope twee jaar voor haar dood weer met hulle begin kontak maak het. Meyer het gesê die susters het rusie gemaak oor ŉ “eiendomsverwante kwessie”. Susan Galloway, senior staatsaanklaer, het vroeër slagofferimpak-verklarings van twee van die susters ingedien. Meyer het aan die hof gesê sy kry weekliks traumaberading, soos baie ander familielede aan albei kante van die familie. Steyn het haar sterkte toegewens vir die toekoms. “Dit gaan nie maklik wees nie,” het sy gesê voordat sy Meyer van die getuiebank verskoon het. Die saak is uitgestel tot 10 Junie wanneer verdere argumente ter verswaring en versagting van vonnis aangehoor sal word. Die vonnisuitspraak sal op 12 Junie gelewer word. Gill Packham het op 22 Februarie verlede jaar verdwyn. Sy het nie soos gewoonlik die oggend omstreeks 07:30 by die werk opgedaag nie en haar liggaam is later in die kattebak van haar uitgebrande BMW naby die Dieprivierstasie gekry. Haar man, Rob, het aangevoer dat Gill dalk die slagoffer van ŉ kaping was, maar sy weergawe is deur die hof verwerp. Regter Steyn het die sakeman tydens sy skuldigbevinding as ŉ vernuftige leuenaar bestempel wat ŉ dubbele lewe gelei het.